Oficialusis leidinys L 236 , 23/09/2003 p. 0859 - 0861



3. KONKURENCIJOS POLITIKA 1. Europos bendrijos steigimo sutartis, VI antraštinė dalis, 1 skyrius "Konkurencijos taisyklės". Nepaisant EB sutarties 87 ir 88 straipsnių, Malta gali nenutraukti pagalbos, suteiktos pagal Verslo rėmimo akto reglamentus 4 ir 6 taikomas mokesčių schemas, naudojimo iki 2008 m. gruodžio 31 d., jei įvykdytos šios sąlygos: - metinis vienai įmonei suteiktos pagalbos dydis neviršija 7200 Maltos lirų vienam darbuotojui, arba - jei metinis dydis, apskaičiuojamas pagalbą atitinkančio pelno pagrindu, neviršija 25000 Maltos lirų vienam darbuotojui, kai taikomas sumažintas 5 % mokesčio tarifas (pagal 4 arba 6 reglamentą), arba 28000 Maltos lirų vienam darbuotojui, kai sumažintas mokesčio tarifas yra 10 arba 15 % (pagal 4 arba 6 reglamentą). 2. Europos bendrijos steigimo sutartis, VI antraštinė dalis, 1 skyrius "Konkurencijos taisyklės". a) Nepaisant EB sutarties 87 ir 88 straipsnių, Malta gali taikyti atleidimą nuo įmonių pelno mokesčio, suteiktą iki 2000 m. lapkričio 30 d. pagal Pramonės plėtros aktą ir Maltos laisvojo uosto aktą, laikydamasi šių sąlygų: i) mažosioms ir vidutinėms įmonėms, kaip jos apibrėžtos Bendrijos dokumentuose [1] ir atsižvelgiant į Komisijos praktiką - iki 2011 m. gruodžio 31 d. Susijungimo, įsigijimo arba kitokiu panašiu atveju, kai jame dalyvauja įmonė, atleista nuo mokesčių pagal pirmiau minėtus teisės aktus, atleidimas nuo įmonių pelno mokesčio nutraukiamas. ii) Kitoms įmonėms, jei laikomasi šių su pagalbos, suteiktos pagal pirmiau minėtus teisės aktus, dydžiu susijusių apribojimų: aa) Valstybės pagalba regionų investicijoms: - pagalba neturi viršyti 75 % reikalavimus atitinkančių investicinių išlaidų, jei įmonė įgijo teisę būti atleista nuo mokesčio iki 2000 m. sausio 1 d. Jei įmonė įgijo teisę būti atleista nuo mokesčio 2000 metais, visa pagalba neturi viršyti 50 % reikalavimus atitinkančių investicinių išlaidų; - pagalbos, patenkančios į pirmiau minėtas 75 % ir 50 % ribas, skaičiavimo laikotarpis prasideda 2001 m. sausio 1 d.; neįskaičiuojama visa pagalba, prašyta ir gauta remiantis iki tos dienos gautu pelnu; - neprivaloma grąžinti pagalbos, jei įstojimo dieną įmonė jau yra viršijusi taikomas ribas; - apskaičiuojant visą pagalbą, atsižvelgiama į visą pagalbą, suteiktą gavėjui dėl reikalavimus atitinkančių išlaidų, įskaitant pagal kitas schemas suteiktą pagalbą, ir neatsižvelgiant į tai, ar pagalba suteikta iš vietinių, regioninių, nacionalinių ar Bendrijos šaltinių; - reikalavimus atitinkančios išlaidos apibrėžiamos pagal Nacionalinės regioninės pagalbos rekomendacijas [2]; - reikalavimus atitinkančios išlaidos, į kurias galima atsižvelgti, yra tos, kurios patirtos tarp 1995 m. sausio 1 d. ir 2006 m. gruodžio 31 d. pagal investicijų programos, patvirtintos gavėjo ne vėliau kaip 2002 m. gruodžio 31 d. ir pateiktos Maltos Respublikos ūkio ministerijai iki 2003 m. kovo 31 d., sąlygas. bb) Valstybės pagalba mokymui, mokslo tyrimams ir plėtrai, taip pat aplinkosaugos investicijoms: - pagalba neturi viršyti atitinkamos pagalbos intensyvumo ribų, taikomų tokios pagalbos tikslams; - pagalbos, patenkančios į taikomas ribas, skaičiavimo laikotarpis prasideda 2001 m. sausio 1 d.; neįskaičiuojama visa pagalba, prašyta ir gauta remiantis iki tos dienos gautu pelnu; - apskaičiuojant visą pagalbą, atsižvelgiama į visą pagalbą, suteiktą gavėjui dėl reikalavimus atitinkančių išlaidų, įskaitant pagal kitas schemas suteiktą pagalbą, ir neatsižvelgiant į tai, ar pagalba suteikta iš vietinių, regioninių, nacionalinių ar Bendrijos šaltinių; - reikalavimus atitinkančios išlaidos apibrėžiamos remiantis Bendrijos taisyklėmis, taikomomis atitinkamam pagalbos tikslui; - neprivaloma grąžinti pagalbos, jei įstojimo dieną įmonė jau yra viršijusi taikomas ribas; - reikalavimus atitinkančios išlaidos, į kurias galima atsižvelgti, yra tos, kurios patirtos tarp 1995 m. sausio 1 d. ir 2006 m. gruodžio 31 d. pagal investicijų programos, patvirtintos gavėjo ne vėliau kaip 2002 m. gruodžio 31 d. ir pateiktos Maltos Respublikos ūkio ministerijai iki 2003 m. kovo 31 d., sąlygas. b) Bet kokia pagalba, suteikta pagal dvi pirmiau minėtas schemas, kuri įstojimo dieną neatitinka a punkte išdėstytų sąlygų, laikoma nauja pagalba pagal esamos pagalbos schemą, nustatytą šio akto IV priedo 3 skyriuje "Konkurencijos politika". c) Malta pateikia Komisijai: - per du mėnesius nuo įstojimo dienos - informaciją apie a punkte išdėstytų sąlygų įvykdymą; - iki 2007 m. rugsėjo mėn. pabaigos - informaciją apie reikalavimus atitinkančias investicijų išlaidas, kurias pagalbos gavėjai patyrė pagal pirmiau minėtus teisės aktus, taip pat visą pagalbos gavėjų gautos pagalbos sumą. 3. Europos bendrijos steigimo sutartis, VI antraštinė dalis, 1 skyrius "Konkurencijos taisyklės". a) Nepaisant EB sutarties 87 ir 88 straipsnių ir laikantis toliau išdėstytų sąlygų, Malta restruktūrizavimo laikotarpiu nuo 2002 m. iki 2008 m. pabaigos gali taikyti toliau nurodytas restruktūrizavimo pagalbos priemones, kurių maksimali bendra suma sudaro 419491000 Maltos lirų, įmonėms Malta Drydocks ir Malta Shipbuilding Company Limited, arba bet kuriam jų teisių perėmėjui (toliau - laivų statyklos), suskirstytas taip: - skolų nurašymas iki 300000000 Maltos lirų; - investicijoms skirta pagalba iki 9983000 Maltos lirų pagal kapitalo investavimo planą, įtrauktą į restruktūrizavimo planą; - mokymo dotacijos iki 4530000 Maltos lirų; - socialinių restruktūrizavimo sąnaudų kompensavimas iki 32024000 Maltos lirų; - finansinėms sąnaudoms skirta pagalba iki 17312000 Maltos lirų; - kita pagalba, susijusi su mokymo dotacijų finansinėmis sąnaudomis ir kapitalo investavimo subsidijomis, iki 3838000 Maltos lirų; - apyvartinio kapitalo subsidijos iki 51804000 Maltos lirų. Ši plano einamosios pagalbos sudėtinė dalis laikui bėgant mažėja, todėl per paskutiniuosius keturis restruktūrizavimo plano metus gali būti išmokėta ne daugiau kaip 25 % faktiškai išmokėtos sumos. Pagalba pagal kiekvieną punktą neturi viršyti išlaidų, kurioms padengti ji skirta, ir turi apsiriboti minimumu, būtinu restruktūrizavimo plano tikslams pasiekti. b) Malta įgyvendina laivų statyklų restruktūrizavimą pagal restruktūrizavimo planą, kuriuo norima pasiekti visišką šio sektoriaus perspektyvumą ne vėliau kaip iki restruktūrizavimo laikotarpio pabaigos ir kuriame laikomasi šių sąlygų: i) pagalba teikiama tik vieną kartą. Jokia papildoma pagalba neteikiama laivų statyklas valdančiai bendrovei po 2008 m. gruodžio 31 d.; ii) 1410 asmenų tenkančių žmogaus darbo valandų skaičius planuojamai produktyviai darbo jėgai, reikalingai laivų statyklose (po restruktūrizavimo) laivams statyti, remontuoti ir perstatyti, yra 2,4 mln. žmogaus darbo valandų per metus; iii) išdirbtų žmogaus darbo valandų skaičius, tenkantis laivų remontui ir perstatymui, neviršija 2035000 per bet kurį 10 metų laikotarpį nuo restruktūrizavimo laikotarpio pradžios; iv) laivų statybos, kaip apibrėžta Reglamente (EB) Nr. 1540/98, nustatančiame naujas pagalbos laivų statybai taisykles [3], metinė apimtis neviršija 10000 kompensuojamojo bendro tonažo. Laivų statyklos į deklaruojamas gamybos apimtis gali neįtraukti šios veiklos, kuri gali būti nurodoma kaip išorinė: pastolių statymas, vidaus transportas, parengtinės paslaugos, apsaugos paslaugos, vidaus įrenginių ir sistemų įrengimas, laivų valymo paslaugos, izoliavimas ir laminavimas, dugno ir balasto sistemos, gaisro gesinimo ir priešgaisrinės sistemos, kabelių takai (jei tai nėra elektros instaliacijos dalis), elektros instaliacija (dėl didelės materialinių sąnaudų dalies, kurios paprastai šie darbai reikalauja, atsižvelgiama tik į 40 % dokumentais patvirtintų išlaidų šioms operacijoms), takelažas, šaltkalvių darbai, mechaninis perdirbimas, sanitarija (išskyrus sanitarines patalpas) ir šildymas. Bendras kompensuojamasis tonažas pagal atitinkamą laivo statybos sutartį gali būti sumažintas procentine dalimi, kurią sudaro pirmiau minėta išorinė veikla. v) Malta Drydocks 1 dokas laivų statybai, perstatymui ir remontui nenaudojamas mažiausiai dešimt metų nuo restruktūrizavimo laikotarpio pradžios. Jei uždarytas dokas panaudojamas kitokiai veiklai, ši veikla turi būti nepriklausoma nuo bendrovių, valdančių laivų statyklas dabartiniu metu, ir neturi būti susijusi su laivų statyba, remontu ar perstatymu; vi) dėl reikalingo laivų statyklų darbo jėgos sumažinimo, Malta užtikrins būtino pagrindinio personalo, turinčio esminių įgūdžių, išlaikymą; vii) su restruktūrizavimo planu susijusios mokymo programos turi atitikti bendrai taikomas Bendrijos taisykles; viii) bet kokia pagalba, suteikta pažeidžiant pirmiau išdėstytas sąlygas, turi būti grąžinta. c) Jei laivų statyklų perspektyvumo negalima pasiekti dėl išskirtinių aplinkybių, kurios nebuvo numatytos restruktūrizavimo plano rengimo metu, Komisija gali peržiūrėti b punkte išdėstytas sąlygas pagal EB sutarties 88 straipsnio 1 dalyje numatytą procedūrą. Prieš pradėdama šią procedūrą, Komisija atsižvelgia į valstybių narių nuomonę apie išskirtinių aplinkybių buvimą. Šios nuomonės išreiškiamos remiantis Komisijos rekomendacija ir turima atitinkama informacija bei esamomis aplinkybėmis. Bendra a punkte nurodyta pagalbos suma negali būti viršijama jokiomis aplinkybėmis. d) Malta restruktūrizavimo laikotarpiu bendradarbiauja su Komisijos įsteigtomis monitoringo struktūromis, įskaitant nepriklausomų ekspertų atliekamus tikrinimus vietoje. Malta teikia Komisijai plano įgyvendinimo metines ataskaitas. Ataskaitose pateikiama visa svarbi informacija, kad Komisija galėtų įvertinti restruktūrizavimo programos įgyvendinimo situaciją, įskaitant laivų statyklų vykdomą kainų politiką pagal jų sudaromas naujas sutartis dėl laivų remonto ir statybos. Laivų statyklos metinėje gamybos ataskaitoje turi būti nurodytas reikalavimus atitinkančių išorinių darbų kompensuojamasis bendras tonažas pagal faktinį laikotarpį, per kurį juos vykdė trečiosios šalys, ir tai nurodyta apskaičiuojant kompensuojamąjį bendrą tonažą pagal laivo statybos sutartį. Jei laivo statyba trunka daugiau nei dvejus metus, kompensuojamojo bendro tonažo skaičius metų pabaigoje užfiksuojamas, kad būtų išvengta taisymų atgaline data. Laivų statykla taip pat turi būti pasirengusi pateikti patikrinimui visas sutartis, susijusias su išoriniais darbais, nurodytais b punkto iv papunktyje pateiktame sąraše. Malta pateikia šias ataskaitas per du mėnesius nuo kiekvienų metų pabaigos, pradedant 2003 m. kovo mėn. Paskutinė ataskaita pateikiama ne vėliau kaip iki 2009 m. kovo mėn. pabaigos, išskyrus atvejus, jei Komisija ir Malta susitaria kitaip. [1] 1996 m. balandžio 3 d. Komisijos rekomendacija 96/280/EB dėl mažųjų ir vidutinių įmonių apibrėžimo (OL L 107, 1996 4 30, p. 4). [2] OL C 74, 1998 3 10, p. 9. [3] OL L 202, 1998 7 18, p. 1. --------------------------------------------------